ועדת הפנים ואיכות הסביבה, כנסת 18, פרוטוקול מספר 57, 2009-07-27 11:30

דוד אזולאי: צהריים טובים, אני פותח את ישיבת ועדת הפנים והגנת הסביבה.

דוד אזולאי: על סדר היום הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט – רישוי עסקים.

דוד אזולאי: הנושא הזה היה בחוק ההסדרים.

דוד אזולאי: היות והנושא הזה הוא נושא רציני וחשוב, ביקשנו לפצל אותו מחוק ההסדרים ולקיים עליו דיון מעמיק ורציני כדי לעשות סדר בכל מה שקשור לרישוי עסקים.

דוד אזולאי: אנחנו היום נקיים דיון.

דוד אזולאי: התכנית היא להשתדל לסיים את החוק הזה כמה שיותר מהר.

דוד אזולאי: כמובן שזה תלוי במשרדים השונים הנוגעים לעניין.

דוד אזולאי: בדיון הקודם עלו כמה נושאים חשובים.

דוד אזולאי: אחד הדברים שעלה בדיון הקודם זה רישוי עסק זמני שיהפוך להיות קבוע.

דוד אזולאי: על כך אמרנו שלא יכול להיות שמכל מיני סיבות אותו בעל עסק שהגיש בקשה ולא באו לבדוק את התנאים לבקשה שלו, באופן אוטומטי אחרי שנתיים יוכל לקבל את רישיון העסק הקבוע.

דוד אזולאי: אני התנגדתי לכך.

דוד אזולאי: קבענו שבכל מקרה תהיה בדיקה וביקורת על- מנת שהוא יוכל לקבל את הרישיון הקבוע.

דוד אזולאי: הנושא השני שעלה בישיבה הקודמת זה להעביר סמכויות מראש הרשות למנכ"ל הרשות.

דוד אזולאי: גם כאן הוועדה אמרה את שלה.

דוד אזולאי: אני יודע שבחשיבה הקודמת נציג משרד הבריאות העלה כמה הסתייגויות לחוק.

דוד אזולאי: נתחיל לדון בהסתייגויות של המשרדים השונים.

אשר גרנר: על המבנה של חוק רישוי עסקים עברנו בישיבה הקודמת.

אשר גרנר: אנחנו היום נעבור סעיף סעיף, נראה מה עמדתנו ואת ההתייחסות לכל דבר ודבר.

יעל טומשין: מה שיש בחוק זה תיקונים שהכניסו את העניין של היתר מזורז, שאמור לאפשר רישוי מהיר בסוגי עסקים מסוימים בסיכון מופחת שנותני האישור החליטו עליהם.

יעל טומשין: הם נכנסים פה להליך של רישוי מזורז.

יעל טומשין: הם יגישו את כל המסמכים במועד הגשת הבקשה.

יעל טומשין: כל המסמכים של נותני האישור יידרשו במפרט שייקבע, יפורסמו וייכנסו להליך של רישוי מזורז.

יעל טומשין: השינוי הנוסף המשמעותי זה קביעתו של המפרט.

דוד אזולאי: האם ברגע שהם הגישו את כל הטפסים ואת כל הניירת משרדי הממשלה אמורים לבוא ולתת את האישור?

יעל טומשין: בהיתר המזורז הם לא אמורים לתת את האישור.

יעל טומשין: הוא אמור לתת תצהיר שהוא עומד בכל התנאים שנדרשו במפרט על ידי נותני האישור.

יעל טומשין: מדובר בעסקים מאוד מסוימים שהוגדרו כמופחתי סיכון.

יעל טומשין: שם לא צריך לבדוק אותו לפני שנותנים לו את ההיתר המזורז.

יעל טומשין: הבדיקה נעשית אחר כך.

יעל טומשין: ברגע שהוא מגיש את המסמכים הם עוברים לנותני האישור ורשות הרישוי אמורה לתת לו את התנאים מטעמה.

דוד אזולאי: מתי?

יעל טומשין: היא אמורה לתת לו את התנאים בשלב שבו הוא מגיש את הבקשה.

יעל טומשין: זה לפי ההצעה שאנחנו העברנו.

יעל טומשין: פה יש הצעה שקובעת שצריך להיות מפרט של רשות הרישוי גם לפני.

יעל טומשין: זה משהו שאנחנו לא מסכימים לו.

יעל טומשין: לפי המנגנון המקורי שאמור היה להיות ברגע שהוא מגיש את הבקשה עם המסמכים והתנאים שפורטו על ידי נותני האישור במפרט, לרשות הרישוי יש פרק זמן לתת לו את התנאים ואת המסמכים מטעמה.

יעל טומשין: אז הוא נותן תצהיר בחלוף 21 יום על כך שהוא מקבל את התנאים של רשות הרישוי.

דוד אזולאי: האם על סמך התצהיר הוא יכול לקבל את ההיתר?

יעל טומשין: התצהיר וכל המסמכים שנדרשו במפרט של נותני האישורים.

יהודה זמרת: במקום לעשות את זה באופן פרטני לכל עסק הרעיון היה לקבוע סטנדרט אחיד שיחול בכל מקום בארץ ולא ישתנה בין מחוזות או בין אנשים.

דוד אזולאי: על סמך אותו תצהיר הוא יכול לקבל רישיון עסק?

יעל טומשין: הוא מקבל היתר מזורז לשנה.

יעל טומשין: הוא אמור להיבדק במהלך השנה הזאת.

דוד אזולאי: מה אם הוא לא נבדק?

יעל טומשין: אם הוא לא נבדק יש לו עוד שנה.

דוד אזולאי: מה אם הוא לא נבדק בשנה השנייה?

יעל טומשין: הוא היה אמור לקבל רישיון קבוע אחרי שנתיים.

קרן טרנר: בדיון בוועדה נקבע שתהיה רשימה מצומצמת של עסקים שלגביהם לא יחול העניין של שנתיים.

יהודה זמרת: הרשות המקומית מבקרת וגם מוציאה לו בסוף את ההיתר המזורז.

יהודה זמרת: השאלה הגדולה הייתה אם יש לעכב את זה במצב שבמשך שנתיים לא הואילו לנכון להגיע לבדוק או לעשות את הביקורת.

אריה ביבי: נניח אדם הצהיר ובאים ואומרים לו שיש לו לעשות א' ב',ג', כשאחרי שנה מגיעים אליו שוב פעם ואומרים לו שבנוסף הוא צריך לעשות כך וכך.

אריה ביבי: למה לא לתת לזה 3 שנים?

אריה ביבי: למה לעשות שנה ועוד שנה ועוד שנה?

דוד אזולאי: כרגע מתברר שישנם נושאים שעלו בדיונים המוקדמים שלא הופצו בכל משרדי הממשלה.

קרן טרנר: יש הצעת חוק ממשלתית שבאה לידי ביטוי בחוק ההסדרים כולו ובסוף פוצלה.

קרן טרנר: הצעת החוק הממשלתית היא הבסיס.

קרן טרנר: היועץ המשפטי לוועדה הגיע עם סדרה של הצעות לשינוי .

קרן טרנר: נקבע מועד לדיון.

קרן טרנר: לא הספקנו לדון.

דוד אזולאי: ההערות של היועץ המשפטי הן לא על דעתו.

קרן טרנר: הספיקו לעשות חלק מהדיונים המקדימים.

קרן טרנר: לא הספיקו להשלים אותם.

דוד אזולאי: היה דיון עקרוני.

דוד אזולאי: זה שההבהרות בדיון המוקדם לא עברו לכל משרדי הממשלה זה דבר שגורם לעיכוב הדיון.

קרן טרנר: אולי אפשר לקבוע לוח זמנים מאוד מצומצם.

תומר רוזנר: אנחנו העמדנו את עצמנו לרשות הממשלה בנושא הזה במשך כל השבועות מאז חקיקת חוק ההסדרים.

אריאל כהאן: קיבלתי בשבוע שעבר את ההערות של היועץ המשפטי לוועדה.

אריאל כהאן: ליועץ המשפטי לוועדה יש הערות רבות להצעת החוק.

אריאל כהאן: חלקן נשמעו בדיון הקודם, חלקן לא נשמעו בדיון הקודם.

אריאל כהאן: משרדי הממשלה הנוגעים בדבר קיבלו את ההערות אתמול.

אריאל כהאן: חלקם ראו אותן רק הבוקר.

אריאל כהאן: נכון הוא מבחינת משרדי הממשלה לשבת ולעבור על ההערות על-מנת להבין במה מדובר.

אריאל כהאן: חלק מההערות הן מורכבות ומסובכות.

אריאל כהאן: כל ההצעה הזאת די מורכבת.

אריאל כהאן: נכון יהיה לכנס דיון פנימי מוקדם עם הלשכה המשפטית של הוועדה.

דוד אזולאי: ההתנהלות הזאת שאף אחד לא מוכן היא לא התנהלות ראויה.

דוד אזולאי: אתם לא מוכנים להקראת החוק היום.

זאב פיש: אמנם חלק ממשרדי הממשלה קיבלו את זה רק אתמול, אבל הם ישבו חצי לילה על-מנת ללמוד את החומר.

זאב פיש: חלק מאיתנו באנו מוכנים עם הצעות.

זאב פיש: אם יוחלט בכל זאת לדחות ותהיה ישיבה מקדימה, אז לפחות שבישיבה המקדימה חברי הוועדה ישתתפו.

דוד אזולאי: אנחנו נפסיק את הדיון לבקשת הממשלה, כאשר הוועדה מצידה תקיים דיונים בתחילת מושב החורף של הכנסת.

דוד אזולאי: אנחנו מתכוונים לסיים את זה עד סוף אוקטובר.

דוד אזולאי: אני מבקש ממשרד הפנים להתחיל לעבוד על התקנות.

יהודה זמרת: הנוסח הראשון הוכן.

דוד אזולאי: יש פה טענה שנציגי השלטון המקומי ונציגים אחרים לא הוזמנו לדיונים המוקדמים.

תומר רוזנר: הדיונים המקדימים שאנחנו מקיימים בכל הצעת חוק הם עם הגורם שמציע את ההצעה.

תומר רוזנר: במקרה הזה זאת הממשלה.

תומר רוזנר: במקרה הספציפי שאנחנו מדברים עליו מדובר במשרדי הפנים, האוצר ומשרד המשפטים.

תומר רוזנר: ההערות של גורמים אחרים נשמעות בדיוני הוועדה.

דוד אזולאי: ברגע שיש נוסח אני מבקש להעביר אותו לכל הגורמים הנוגעים בדבר.

דוד אזולאי: זכותם של אותם גורמים להגיש את העמדה שלהם בצורה מסודרת לוועדה.

תומר רוזנר: הוועדה פתוחה לקבל כל עמדה שמוגשת לה בכתב לפני הדיונים.

תומר רוזנר: אנחנו מקבלים הרבה הערות מכל מיני גורמים.

תומר רוזנר: אם יש הערות ספציפיות לגבי הצעת החוק הזאת כפי שהיא כיום אנחנו נשמח לקבל אותן.

דוד אזולאי: בצער רב אני מודיע על סגירת הישיבה.